乾元元年，秋九月，帝詔郭子儀率九節度兵討慶緒，攻衛州。慶緒戰潰走，獲其弟慶和，斬於京師。賊求救於史思明。思明趨鄴。明年，王師不利，九節度奔還思明，請慶緒歃血盟，不得已，以五百騎詣思明軍。先此，思明令軍中擐甲待。慶緒至，再拜伏地謝曰︰「臣不克負荷，棄兩都，陷重圍。不意大王以太上皇故，暴師遠來，臣之罪。唯王圖之。」思明恚曰︰「兵利不利亦何事，而為人子，殺父求位，非大逆邪﹖吾乃為太上皇討賊！」顧左右牽出，斬之。慶緒數目周萬志，萬志進曰︰「慶緒為君矣，宜賜死。乃并四弟縊之。思明改葬祿山以王禮。偽諡燕刺王。祿山父子僭位凡三年而滅。